b'\n_START_ARTICLE_\nSekolah Kebangsaan Kampung Titingan\n_START_SECTION_\nSejarah\n_START_PARAGRAPH_\nSekolah Kebangsaan Kg.Titingan, Tawau diwujudkan pada 3 Disember 1990 dan menumpang di SJK (C). Yuk Chin kerana sekolah diwujudkan tanpa bangunan sendiri. Sebelum dikenali sebagai Sekolah Kebangsaan Kg.Titingan, murid-muridnya memulakan sesi persekolahan 1989-1990, di bawah pentadbiran Sekolah Kebangsaan Bandar II yang pada masa itu Guru Besarnya ialah Tuan Haji Abdul Mim Bin Taib. Bilangan murid pada masa itu 337 orang dan lapan buah kelas dengan jumlah guru sebanyak 12 orang. Fenomena ini berlaku kerana limpahan murid-murid di Sekolah Kebangsaan Bandar II dan secara kebetulan mereka datang dari persekitaran Kampung Titingan. Dari sudut geografi, pola-pola petempatan kebanyakan murid-murid yang bersekolah di sekolah Kebangsaan Bandar II itu datang dari Kampung Titingan yang dilabelkan sebagai kawasan setinggan._NEWLINE_Pada tahun 1990 hingga 1991 bilangan murid semakin bertambah dan memaksa pentadbiran SJK(C). Yuk Chin meminjamkan satu blok bangunan dengan enam buah bilik darjah untuk menampung 271 orang murid Tahun Satu. Pada 13 Ogos 1991 Sekolah Kebangsaan Titingan, Tawau berpindah ke tapak sementara bangunan projek kilat. Tapak ini dipinjamkan oleh Majlis Perbandaran Tawau. Jumlah guru pada ketika itu 27 orang, 14 buah kelas dan 608 orang murid. Pada sesi persekolahan 1994-1995 murid telah bertambah kepada 888 orang , bilangan kelas 20 buah dan jumlah guru seramai 45 orang._NEWLINE_Pada bulan Januari 1997 bangunan konkrit tiga blok akademik dan dua blok (12 unit ) rumah pangsa guru siap dibina. Pada detik ini sekolah dan guru-guru serta murid-murid tersenyum lebar kerana mendapat bangunan baru yang cukup dengan kemudahan prasarana._NEWLINE_Pada 2009, Sekolah Kebangsaan Kampong Titingan memiliki 564 pelajar lelaki dan 537 pelajar perempuan, menjadikan jumlah keseluruhan murid seramai 1101 orang. Ia mempunyai seramai 69 orang guru.\xc2\xb2\xe2\x81\xb0\xe2\x81\xb0\xe2\x81\xb9\n_START_SECTION_\nMakmal komputer\n_START_PARAGRAPH_\nPada tahun 2003 dua buah kelas makmal komputer telah siap dibina dan digunakan pada tahun 2004. Sebanyak 42 buah komputer telah dibekalkan di sekolah ini.\n_START_SECTION_\nPrasekolah\n_START_PARAGRAPH_\nPada tahun 2004 kelas prasekolah mula diadakan di sekolah ini, sebuah kelas sahaja, murid seramai 25 orang dan menumpang di bilik darjah. Pada bulan April 2004, bangunan prasekolah telah siap dibina dan murid-murid prasekolah memulakan pembelajaran di bangunan khas untuk prasekolah. Pada tahun 2005, sekolah ini mendapat sebuah kelas prasekolah lagi. Pembinaannya bermula bulan November dan mula digunakan pada tahun 2006. Dengan terbinanya kelas prasekolah ini, murid prasekolah bertambah menjadikannya 50 orang murid.\n_START_SECTION_\nPusat akses\n_START_PARAGRAPH_\nPusat Akses telah diwujudkan pada Mei 2006 dan dibekalkan dengan 10 buah komputer yang dapat mengakses internet.\n_START_SECTION_\nMoto sekolah\n_START_PARAGRAPH_\nWawasan Teras Kejayaan Menandakan sekolah berwawasan yang mempunyai misi melahirkan insan berdaya maju selaras dengan hasrat wawasan 2020.'